ইডেন গার্ডেন্সে কেন এমন পিচ হবে না?

ওয়েব ডেস্ক: আইপিএলের ইতিহাসে এই প্রথমবার চিপকে হারের হ্যাটট্রিক হল চেন্নাই সুপার কিংসের। এই প্রথমবার মহেন্দ্র সিং ধোনির দল পাঁচ ম্যাচ হারল। কলকাতা নাইট রাইডার্সের লক্ষ্য ছিল ১০৪, এই ম্যাচ জেতা নিয়ে খুব একটা আশঙ্কা ছিল না। কোনও সমস্যা হয়ওনি। কত তাড়াতাড়ি জেতা যায় এবং নেট রান রেটে উন্নতি করা যায় সেটাই ছিল আসল কাজ। সেই কাজও ঠিকঠাক হল। ৫৯ বল বাকি থাকতে আট উইকেটে জিতল কেকেআর। ব্যাটে-বলে পারফরম্যান্স করে ম্যান অফ দ্য ম্যাচ সুনীল নারিন।

চিপকের উইকেট ছিল স্পিন-বন্ধু। বল একটু ঘুরতেই ভয়ঙ্কর হয়ে উঠলেন সুনীল নারিন। বিজয় শঙ্করের সহজ ক্যাচ ছেড়েছেন তিনি, কিন্তু বোলিংয়ে পুষিয়ে দিয়েছেন। চার ওভারে মাত্র ১৩ রান দিয়ে নিলেন ৩ উইকেট। মইন আলি সুযোগ পেয়ে ফের কামাল করলেন। পাওয়ার প্লে-তে বল করে ওভারপ্রতি মাত্র ৫ রান দিলেন এবং তুলে নিলেন ডেভন কনওয়ের উইকেট। বরুণ চক্রবর্তী ২২ রান দিয়ে ২ উইকেট নিলেন।

আরও পড়ুন: ‘কান্তারা’ সেলিব্রেশন কেন, খোলসা করলেন রাহুল

বড় জয়ে লিগ টেবিলে তিন নম্বরে উঠে এল কেকেআর। নেট রান রেটও প্লাসের ঘরে এল। সবই ঠিক আছে, টিম কম্বিনেশন ক্লিক করেছে, নারিন ব্যাট হাতে বিধ্বংসী, বোলাররা বলকে কথা বলিয়েছেন, সিএসকে-কে স্রেফ দুরমুশ করেছে কলকাতা, কিন্তু প্রশ্ন তো উঠবেই, ইডেন গার্ডেন্সে কেন এই পিচ পাচ্ছেন না অজিঙ্ক্য রাহানেরা।

ইডেন তো তাঁদের ঘরের মাঠ, এটুকু সুবিধা তো তাঁরা পেতেই পারেন। ইডেনের পিচ কিউরেটর সুজন মুখোপাধ্যায় কেন লখনউ সুপার জায়ান্টসের বিরুদ্ধে ম্যাচে সিমেন্টের পিচ বানালেন, সে প্রশ্ন করাই উচিত। শাহরুখ খান কি সে প্রশ্ন করবেন?